2. ปัจจัยความเสี่ยง

1.  ความเสี่ยงในการลงทุนลิขสิทธิ์

เนื่องจากรายได้จากการจำหน่ายสินค้าลิขสิทธิ์ป่องทรัพย์ทั้งภาพยนตร์และเพลงถือเป็นรายได้หลักของบริษัทฯ
โดยลิขสิทธิ์ภาพยนตร์และเพลงดังกล่าวอาจทำรายได้น้อยกว่าที่ตั้งเป้าหมายหรือคาดการณ์ไว้ซึ่งอาจส่งผลกระทบต่อรายได้และผลการดำเนินงานของบริษัทฯ
ซึ่งบริษัทฯ
ได้ตระหนักถึงความเสี่ยงในการลงทุนดังกล่าวจึงมุ่งเน้นลงทุนในลิขสิทธิ์ที่เป็นที่ต้องการของลูกค้า
มีค่าลิขสิทธิ์ที่สมเหตุสมผล สามารถให้ผลตอบแทนต่อการลงทุน แก่บริษัทฯ ได้อย่างรวดเร็ว
ยกเลิกการซื้อลิขสิทธิ์ที่มีราคาสูงเกินกว่าความสามารถในการสร้างผลกำไร
เป็นผลให้ลดความเสี่ยงลง ในขณะที่ยังคงจำหน่ายสินค้า ดังกล่าวด้วยการเป็นผู้ค้าปลีกผ่าน Shop
แมงป่อง นอกจากนี้บริษัทฯ ยังทำการโฆษณาประชาสัมพันธ์
ส่งเสริมการขายและจัดจำหน่ายสินค้าให้ครอบคลุมพื้นที่ทั่วประเทศ
ผ่านสาขาและช่องทางการจัดจำหน่ายของบริษัทฯ
เพื่อเพิ่มรายได้และผลตอบแทนจากการลงทุนในลิขสิทธิ์ดังกล่าว

2. ความเสี่ยงจากสินค้าละเมิดลิขสิทธิ์

ปัญหาการลักลอบจำหน่ายสินค้าละเมิดลิขสิทธิ์ถือเป็นปัจจัยหนึ่งที่มีผลกระทบต่ออุตสาหกรรมภาพยนตร์และเพลงโดยรวมของประเทศ
ซึ่งรวมถึงธุรกิจจัดจำหน่ายแผ่นหนังและเพลงของบริษัทฯ ด้วย โดยอาจทำให้บริษัทฯ
ต้องเสียโอกาสทางธุรกิจในแต่ละปี
อย่างไรก็ตามการที่ภาครัฐและเอกชนได้มีการรณรงค์ต่อต้านสินค้าละเมิดลิขสิทธิ์ อาทิ เช่น
การรวมตัวกันของผู้ประกอบการเพื่อต่อต้านการจำหน่ายสินค้าละเมิดลิขสิทธิ์
การรณรงค์-ปลูกจิตสำนึกให้ผู้บริโภคซื้อสินค้าที่มีลิขสิทธิ์ถูกต้องผ่านสื่อต่างๆ ของหลายฝ่าย
และในส่วนของการปราบปรามนั้น ภาครัฐก็มีบทบาทในการปราบปรามที่ชัดเจนและต่อเนื่องยิ่งขึ้น
เชื่อว่าปัญหาดังกล่าวน่าจะมีแนวโน้มที่ลดลงได้ ในส่วนของบริษัทฯ
นอกจากจะดำเนินนโยบายร่วมมือกับภาครัฐและเอกชนอื่นๆ แล้ว บริษัทฯ
ยังมุ่งเน้นผลิตสินค้าให้มีคุณภาพเพื่อสร้างความแตกต่างระหว่างสินค้าของบริษัทฯ
กับสินค้าละเมิดลิขสิทธิ์ รวมถึงการเข้าร่วมกลุ่มพันธมิตรและตัวแทนเจ้าของลิขสิทธิ์
เพื่อการปราบปรามผู้ละเมิดลิขสิทธิ์
การให้ความร่วมมือและสนับสนุนหน่วยงานที่เกี่ยวข้องในการให้ข้อมูลชี้เบาะแส
และสนับสนุนหน่วยงานดังกล่าวเพื่อจัดการกับสินค้าละเมิดลิขสิทธิ์

3. ความเสี่ยงในการลงทุนสาขา

ณ สิ้นปี 2551 บริษัทฯ มี Shop และจุดจำหน่ายในรูปแบบ Kiosk รวมทั้งสิ้น 236 แห่ง
โดยแบ่งเป็น Shopจำนวน 81 แห่ง และจุดจำหน่าย Kiosk 155 แห่ง
กระจายอยู่ในศูนย์การค้าชั้นนำและแหล่งชุมชนที่สำคัญ สาขาและจุดจำหน่ายของบริษัทฯ
สามารถทำรายได้จากการจำหน่ายสินค้าในปี 2551 เป็นจำนวน 609.9 ล้านบาท
หรือคิดเป็นร้อยละ 91 ของรายได้รวม ทั้งนี้ในปี 2551 บริษัทฯ
มุ่งเน้นให้ความสำคัญกับการบริหารจุดจำหน่ายของบริษัทฯ ที่มีอยู่ทั่วประเทศให้มีประสิทธิภาพสูงสุด
โดยการเฝ้าติดตามยอดขายและความสามารถในการสร้างผลกำไรของแต่ละสาขาอย่างใกล้ชิด
จึงมีการดำเนินการปิดบางสาขาที่ไม่สร้างกำไร นอกจากนี้บริษัทฯ
ได้มีการพิจารณาจำนวนลูกค้าเป้าหมายและปริมาณความต้องการของลูกค้าในแต่ละทำเล
จึงดำเนินการลดขนาดพื้นที่ในบางสาขาให้เหมาะสมกับความสามารถในการสร้างยอดขายและทำเล
รวมถึงปรับปรุงผังพื้นที่และตกแต่งให้ทันสมัยอยู่ตลอดเวลาเพื่อสร้างความน่าสนใจและดึงดูดให้เกิดการสัญจรเข้ามาภายในร้านมากขึ้น
นอกจากนี้การที่บริษัทฯ มีประสบการณ์และความชำนาญในการดำเนินธุรกิจ
ตลอดจนการมีสินค้าที่มีความหลากหลายทั้งภาพยนตร์และเพลงที่เป็นลิขสิทธิ์ของบริษัทฯ เอง
และลิขสิทธิ์ของพันธมิตรทางการค้า บริษัทฯ
จึงเชื่อว่าจะสามารถนำความสำเร็จมาสู่สาขาและสร้างความเติบโตให้กับธุรกิจของบริษัทฯ ได้

4. ความเสี่ยงจากการพึ่งพิงผู้บริหาร

ที่ผ่านมาธุรกิจของบริษัทฯ มีการดำเนินการและบริหารภายใต้กลุ่มของนางนลินรัตน์ นันท์นนส์ ซึ่งเป็น
ผู้ก่อตั้ง ผู้ถือหุ้นใหญ่ และเป็นผู้บริหารสำคัญที่ทำให้ธุรกิจของบริษัทฯ
มีการเติบโตและพัฒนาจนถึงปัจจุบัน จึงมีความเสี่ยงจากการที่กลุ่มนางนลินรัตน์ นันท์นนส์
อาจลดสัดส่วนการถือหุ้นในบริษัทฯ หรือออกจากการเป็นผู้บริหารของบริษัทฯ
ซึ่งอาจส่งผลกระทบต่อการบริหารและผลการดำเนินงานของบริษัทฯ ได้
อย่างไรก็ตามเนื่องจากนางนลินรัตน์ นันท์นนส์ เป็นผู้ก่อตั้งบริษัทฯ และเป็นผู้ถือหุ้นใหญ่ของบริษัทฯ
ที่ดำเนินธุรกิจมานานกว่า 27 ปี แสดงให้เห็นถึงความผูกพันต่อองค์กร
และความตั้งใจในการประกอบกิจการให้มีการเติบโต
ก้าวหน้าอย่างต่อเนื่องในฐานะผู้บริหารและผู้ถือหุ้นใหญ่ที่มีเสียงข้างมากในกิจการ นอกจากนี้บริษัทฯ
ได้มีการจัดโครงสร้างองค์กรที่เป็นระบบและการจัดการให้มีลักษณะการดำเนินธุรกิจด้วยการกระจายอำนาจให้ผู้บริหารอื่นๆมีส่วนร่วมในการบริหารและตัดสินใจ

5. ความเสี่ยงกรณีมีผู้บริหารเป็นผู้ถือหุ้นรายใหญ่

ณ วันที่ 31 ธันวาคม 2551 กลุ่มนางนลินรัตน์ นันท์นนส์ (ผู้บริหารและพนักงาน) ถือหุ้นในบริษัทฯ
จำนวน 180,606,000 หุ้น คิดเป็นร้อยละ 43.63
ของจำนวนหุ้นที่เรียกชำระแล้วทั้งหมดของบริษัทฯ ซึ่งไม่ถึงร้อยละ 50
จึงไม่สามารถควบคุมมติที่ประชุมผู้ถือหุ้นในเรื่องต่างๆ ได้

อย่างไรก็ดี ถึงแม้กลุ่มนางนลินรัตน์ นันท์นนส์ จะเป็น ผู้ถือหุ้นรายใหญ่และมีคะแนนเสียงค่อนข้างมาก
แต่กลุ่มนางนลินรัตน์ นันท์นนส์ ก็มีเจตนารมณ์ที่จะทำให้บริษัทฯ มีการดำเนินธุรกิจที่ชัดเจน
เป็นอิสระและ มีความโปร่งใส ให้เป็นไปตามหลักการกำกับดูแลกิจการที่ดี (Good Corporate
Governance) ซึ่งผู้ถือหุ้นสามารถตรวจสอบได้ ดังจะเห็นได้จากในปี 2551 บริษัทฯ
ได้รับการประเมินผล อยู่ในเกณฑ์ “ดีมาก”
จากโครงการสำรวจการกำกับดูแลกิจการบริษัทจดทะเบียนไทย ซึ่งจัดโดย
สมาคมส่งเสริมสถาบันกรรมการบริษัทไทย โดยได้รับความสนับสนุนจาก
สำนักงานคณะกรรมการกำกับหลักทรัพย์และตลาดหลักทรัพย์ และตลาดหลักทรัพย์แห่งประเทศไทย
และได้รับการประเมินผลอยู่ในเกณฑ์ “ดีเยี่ยม”
จากโครงการประเมินคุณภาพการประชุมสามัญประจำปี
ซึ่งจัดโดยสำนักงานคณะกรรมการกำกับหลักทรัพย์และตลาดหลักทรัพย์ ร่วมกับ
สมาคมส่งเสริมผู้ลงทุนไทย และสมาคมบริษัทจดทะเบียนไทย นอกจากนี้บริษัทฯ
ยังมีโครงสร้างการจัดการ อันประกอบด้วยคณะกรรมการทั้งหมด 5 ชุด ได้แก่
คณะกรรมการบริษัทฯ, คณะกรรมการตรวจสอบ, คณะกรรมการบริหาร,
คณะกรรมการบริหารความเสี่ยง, และคณะกรรมการสรรหาและพิจารณาผลตอบแทน
ซึ่งคณะกรรมการแต่ละคณะประกอบด้วยบุคคลที่มีความรู้ความสามารถ
และมีการกำหนดขอบเขตหน้าที่ของการปฏิบัติงานอย่างชัดเจน

6. ความเสี่ยงกรณีที่เกิดเพลิงไหม้

บริษัทฯ
มีคลังสินค้าที่อยู่ในบริเวณเดียวกันกับสำนักงานใหญ่ช่วยให้เกิดความคล่องตัวในการส่งสินค้าไปยังสาขาและลูกค้า
แต่ในขณะเดียวกันก็มีความเสี่ยงในกรณีที่เกิดอุบัติเหตุเพลิงไหม้จะเกิดความสูญเสียมากกว่าการที่คลังสินค้าอยู่แยกตัวจากสำนักงานใหญ่
อย่างไรก็ดี บริษัทฯ ได้มีมาตรการเตรียมพร้อมเพื่อ ถือปฏิบัติหากเกิดกรณีดังกล่าว
ด้วยการติดตั้งกล้องวงจรปิด CCTV และมีเจ้าหน้าที่เฝ้าระวังตลอด 24 ชั่วโมง
ซึ่งจะทำให้สามารถสังเกตเห็นสิ่งผิดปกติได้ มีเบอร์โทรสำคัญ เบอร์โทรฉุกเฉิน
สำหรับติดต่อได้ทันทีที่เกิดเหตุการณ์ขึ้น
รวมถึงมีอุปกรณ์ถังดับเพลิงที่อยู่ในสภาพพร้อมใช้งานติดตั้งไว้ในตำแหน่งที่สามารถหยิบใช้งานได้สะดวก
เพื่อแก้ไขสถานการณ์เบื้องต้นได้ทันที นอกจากนี้บริษัทฯ
ยังมีการทำประกันอัคคีภัยในวงเงินที่พอเพียงกับความเสียหายที่อาจเกิดขึ้นได้

7.  ความเสี่ยงเกี่ยวกับสินค้าสูญหาย

จากการที่บริษัทฯ ดำเนินธุรกิจค้าปลีกโฮมเอนเตอร์เทนเม้นท์ซอฟแวร์ โดยมี Shop
และจุดจำหน่ายกระจายอยู่ทั่วประเทศเป็นจำนวนมาก
และสินค้าที่จำหน่ายมีขนาดเล็กจึงมีความเสี่ยงในการสูญหายของสินค้าได้
เช่นเดียวกับธุรกิจค้าปลีกโดยทั่วไป ซึ่งบริษัทฯ
ก็มีความตระหนักและระมัดระวังในเรื่องดังกล่าวเป็นอย่างมาก ด้วยการเฝ้าระวังโดยพนักงานขาย
ตลอดจนจัดให้มีการติดตั้งระบบกล้องวงจรปิด CCTV ในทุกสาขา
และมีเจ้าหน้าที่คอยตรวจสอบเฝ้าระวังทุกวันตลอด 24 ชั่วโมง

8.  ความเสี่ยงในเรื่องสินค้าล้าสมัย

ปัจจุบันเทคโนโลยีทางด้านคอมพิวเตอร์มีการพัฒนาและเปลี่ยนแปลงอย่างรวดเร็ว
รวมถึงสินค้าที่บริษัทฯ จำหน่ายมีความหลากหลายและมีจำนวนรายการมาก
จึงมีความเป็นไปได้สูงที่อาจจะมีสินค้าค้างสต็อกและได้รับความนิยมน้อยลง ซึ่งบริษัทฯ
ให้ความสำคัญกับการจัดการเรื่องดังกล่าว ด้วยการติดตามจำนวนคงเหลืออย่างใกล้ชิด
โดยจะควบคุมจำนวนสินค้าคงเหลือให้เหมาะสมกับอายุสิทธิ์ที่เหลืออยู่
และจะนำสินค้าที่ไม่ได้รับความนิยมแล้วมาจัดรายการส่งเสริมการขายในราคาพิเศษ อย่างไรก็ดี
เนื่องจากสินค้าที่บริษัทฯ จำหน่ายมีความแตกต่างจากสินค้าทั่วไป กล่าวคือ
เป็นสินค้าที่ลูกค้านิยมซื้อเพื่อเก็บสะสมและในบางรายการจะมีคุณค่ามากขึ้นหากมีอายุมากขึ้น
ดังนั้นบริษัทฯ จะนำสินค้ารายการที่มีลักษณะดังกล่าวมาทำการสื่อสารให้ลูกค้าทราบเกี่ยวกับคุณค่า
หรือรางวัลต่างๆ ที่เคยได้รับ รวมถึงอาจมีการปรับเปลี่ยนบรรจุภัณฑ์ให้มีคุณค่าและสวยงามมากขึ้น
ซึ่งสามารถสร้างความสนใจและได้รับการตอบรับจากลูกค้าเป็นอย่างดี